РЕШЕНИЕ НА КОМИСИЯТА
от 18 декември 2008 година
за изменение на приложение II към Решение 79/542/ЕИО на Съвета по отношение на вписването относно Ботсуана и Бразилия в списъка на третите страни или части от тях, от които е разрешен вносът на определени видове прясно месо в Общността
(нотифицирано под номер C(2008) 8516)
(текст от значение за ЕИП)
(2009/4/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейските общности,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, точка 1, първа алинея, уводното изречение и точка 4 от нея,
като има предвид, че:
(1)
В Решение 79/542/ЕИО на Съвета от 21 декември 1976 г. относно съставянето на списък на трети страни или части от тях и относно определяне ветеринарно-санитарни и здравни изисквания, както и условията за ветеринарно сертифициране за внос в Общността на някои живи животни и прясно месо от тях (2) се предвиждат санитарните условия за внос в Общността на определени живи животни, с изключение на еднокопитни, както и на прясно месо от такива животни, включително от еднокопитни, но с изключение на месни заготовки.
(2)
В Решение 79/542/ЕИО се предвижда, че вносът на прясно месо за консумация от човека е разрешен единствено ако това месо произхожда от територията на трета страна или част от нея, включена в част 1 от приложение II към посоченото решение, и ако прясното месо отговаря на изискванията, посочени в съответния ветеринарен сертификат за това месо в съответствие с моделите, установени в част 2 от същото приложение, като се отчетат всички специфични условия или допълнителни гаранции, които се изискват за месото.
(3)
Ботсуана фигурира в част 1 от приложение II към Решение 79/542/ЕИО и е разделена на различни територии в зависимост от ветеринарно-санитарния им статус. За тези територии се разрешава износът за Общността на обезкостено и зряло прясно месо от домашни животни от рода на едрия рогат добитък, от домашни овце и кози и от някои отглеждани в стопанства диви недомашни животни („прясно месо“).
(4)
На 20 октомври 2008 г. възникнаха съмнения за епидемия от шап във ферма в област Ганзи, която се намира в ботсуанската зона за ветеринарен контрол № 12. Понастоящем износът на прясно месо от посочената зона за ветеринарен контрол към Общността е разрешен. Компетентните органи в Ботсуана прекратиха износа на прясно месо към Общността веднага след потвърждаване на съмненията относно епидемията.
(5)
Предвид тези обстоятелства вносът на прясно месо от ботсуанската зона за ветеринарен контрол № 12 в Общността следва да бъде забранен. Като се има предвид, че компетентният орган на Ботсуана е предоставил достатъчни гаранции относно взетите мерки за контрол на разпространяването на болестта и че засегнатите райони са изцяло заградени, е целесъобразно тази забрана да бъде ограничена само до зона за ветеринарен контрол № 12.
(6)
Според описанието на бразилската територия BR-1 зоната, наречена „строго наблюдавана зона“, се изключва от териториите, от които износът за Общността на прясно обезкостено месо и на зряло говеждо месо е разрешен. Тази зона се състои от 15-километрова ивица по границата с Парагвай, която обхваща редица общини, между които Caracol и Antônio João, които не бяха включени, Поради това е целесъобразно двете посочени общини да бъдат добавени в описанието на „строго наблюдаваната зона“ в територия BR-1.
(7)
Част 1 от приложение II към Решение 79/542/ЕИО следва да бъде съответно изменена.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение II към Решение 79/542/ЕИО се заменя с текста в приложението към настоящото решение.
Член 2
Настоящото решение се прилага считано от 20 декември 2008 г.
Член 3
Адресати на настоящото решение са държавите-членки.
Съставено в Брюксел на 18 декември 2008 година.